ญี่ปุ่นลั่นพร้อมสู้สงครามค่าเงิน
ขุนคลังญี่ปุ่นลั่นพร้อมแทรกแซงค่าเงินต่อเนื่อง หลังทุ่มซื้อเหรียญสหรัฐวันเดียวสูงสุด 4 ล้านล้านเยน
6 ส.ค. 2554

ขุนคลังญี่ปุ่นลั่นพร้อมแทรกแซงค่าเงินต่อเนื่อง หลังทุ่มซื้อเหรียญสหรัฐวันเดียวสูงสุด 4 ล้านล้านเยน
โยชิฮิโกะ โนดะ รัฐมนตรีคลังญี่ปุ่น กล่าวว่า จะยังคงจับตาการเคลื่อนไหวของเงินเยนอย่างต่อเนื่องและพร้อมที่จะเข้าแทรกแซงค่าเงินเยนต่อไป หลังจากที่รัฐบาลญี่ปุ่นได้เข้าแทรกแซงค่าเงินครั้งใหญ่เมื่อวันที่ 4 ส.ค.ที่ผ่านมา ซึ่งหนังสือพิมพ์นิกเกอิรายงานว่า อาจเป็นวงเงินสูงที่สุดเป็นประวัติการณ์ภายในวันเดียวที่ 4.46–4.66 ล้านล้านเยน (ราว 1.691.77 ล้านล้านบาท)
รัฐมนตรีคลังญี่ปุ่น กล่าวว่า ยังต้องจับตาการเคลื่อนไหวของตลาดหุ้นควบคู่กันอย่างใกล้ชิดไปด้วย หลังจากที่ดัชนีดาวโจนส์ดิ่งลงฮวบฮาบจนฉุดให้ตลาดหุ้นทั่วโลกดิ่งลงต่ำสุดในรอบหลายเดือนในการปิดตลาดรอบสัปดาห์นี้
สำหรับความเคลื่อนไหวของค่าเงินเยนเมื่อวันศุกร์ที่ 5 ส.ค.นั้น พบว่าอ่อนค่าลงอีกเกือบ 1 เยน เมื่อเทียบกับเงินเหรียญสหรัฐ ส่งผลให้ตลาดทุนมองกันว่ารัฐบาลญี่ปุ่นอาจเดินหน้าเข้าแทรกแซงค่าเงินอย่างต่อเนื่องอีกครั้ง ทว่าในเวลาไม่นานค่าเงินดีดตัวกลับขึ้นมาแข็งค่าเล็กน้อยอีกครั้งและปิดตลาดที่ 78.54 เยนต่อเหรียญสหรัฐ จากที่อ่อนค่าลงไปอยู่ที่ 79.41 เยนต่อเหรียญสหรัฐ หลังการแทรกแซงเมื่อวันที่ 4 ส.ค.
ด้านบลูมเบิร์ก รายงานว่า บรรดานักวิเคราะห์และตลาดทุนต่างมองว่า รัฐบาลญี่ปุ่นมีแนวโน้มที่จะเดินหน้ามาตรการแทรกแซงค่าเงินอีกอย่างต่อเนื่องเพื่อปกป้องเศรษฐกิจ นำโดยภาคการส่งออกของตัวเอง เนื่องจากการแทรกแซงเมื่อวันที่ 4 ส.ค. เป็นการใช้มาตรการล่วงหน้า ทั้งที่ยังต้องรอดัชนีบ่งชี้ทางเศรษฐกิจสำคัญอีกหลายตัวจากสหรัฐ
มาซาฟูมิ ยามาโมโตะ หัวหน้านักยุทธศาสตร์การเงินจากบาร์เคลย์ แคปปิตอล กล่าวว่า ในสัปดาห์หน้าจะมีการประชุมของธนาคารกลางสหรัฐ (เฟด) ในการพิจารณาอันดับเครดิตของสหรัฐโดยสแตนดาร์ด แอนด์ พัวร์ แต่ญี่ปุ่นกลับประกาศใช้มาตรการก่อนและยังมีขึ้นก่อนที่จะมีการเปิดเผยตัวเลขการว่างงานสหรัฐในวันที่ 5 ส.ค.ด้วย จึงอาจบ่งชี้ได้ว่ากระทรวงการคลังญี่ปุ่นตั้งใจที่จะใช้มาตรการแทรกแซงค่าเงินอย่างต่อเนื่อง
ทั้งนี้ การแทรกแซงค่าเงินเยนมีขึ้นหลังจากที่เงินเยนแข็งค่าสูงสุดเป็นประวัติการณ์นับตั้งแต่ช่วงก่อนสงครามโลกครั้งที่ 2 ที่ 76.25 เยนต่อเหรียญสหรัฐ จนกระทบต่อเศรษฐกิจหลังภัยพิบัติเมื่อเดือน มี.ค. โดยเฉพาะภาคการส่งออกที่เป็นหัวใจหลัก และยังมีขึ้นตามมาหลังธนาคารกลางสวิสประกาศลดอัตราดอกเบี้ยและกระตุ้นสภาพคล่องในตลาดเมื่อวันที่ 3 ส.ค. เพื่อสกัดการแข็งค่าขึ้นอย่างต่อเนื่องของเงินฟรังก์สวิส